Wia si da graue Mau zum Kegln umdraht hod, hod da Kunrat schnöö an Kegl gnumman und zum Fensta ausse gschmissn. So hamma ned gwett!, hod da Graue gsogt, mit ana dumpfn, bedrohlichn Stimm. Und do hod ma duach sein Mantl duache a blanks Baanagstöö gsegn. I bin da Tod, und i triff olle Neine, aa waunn do nua ochte stengan! Und ea hod de Kugl mit a so ana Moach gwuafn, doss ned nua de ocht Kegln umgfoin san, sondan ois neinta a da Maasta Kunrat.